קירסטי קובנטרי

ביוגרפיה

קירסטי קובנטרי נולדה בהארארה, בירת זימבבואה. היא למדה והתאמנה באוניברסיטת אובורן, אלבמה שבארצות הברית בהדרכתו של דייוויד מארש. בשנים 2003 ו-2004 עזרה לנבחרת השחייה של אובורן לזכות באליפות המכללות של ארצות הברית (NCAA).
באולימפיאדת סידני (2000) שחתה קובנטרי 4 משחים. במשחה ל-100 מטר גב היא סיימה בשלב חצי הגמר במקום ה-12 כללי בתוצאה של 1:02.54 דקות והייתה לשחיינית הראשונה בהיסטוריה של זימבבואה בשלב זה. במשחה ל-200 מטר מעורב אישי היא סיימה במקום ה-18 בתוצאה של 2:17.73 דקות. במשחה ל-100 מטר חופשי היא סיימה במקום ה-28 בתוצאה של 57.47 שניות ובמשחה ל-50 מטר חופשי היא סיימה במקום ה-36 כללי בתוצאה של 26.58 שניות.
במשחקי חבר העמים שנערכו במנצ'סטר, אנגליה בשנת 2002. זכתה קובנטרי במדליית זהב במשחה ל-200 מטר מעורב אישי בתוצאה של 2:14.53 דקות. בנוסף, היא סיימה פעמיים במקום החמישי, במשחה ל-200 מטר גב בתוצאה של 2:12.47 דקות ובמשחה ל-100 מטר גב בתוצאה של 1:02.54 דקות. כמו כן היא סיימה במקום השביעי במשחה ל-50 מטר גב בתוצאה של 29.51 שניות.
באולימפיאדת אתונה (2004) זכתה קובנטרי ב-3 מדליות. מדליית זהב במשחה ל-200 מטר גב בתוצאה של 2:09.19 דקות, לפני סטניסלבה קומארובה מרוסיה (2:09.72 דקות) ורייקו נאקאמורה מיפן (2:09.88 דקות). במשחה ל-100 מטר גב היא זכתה במדליית כסף בתוצאה של 1:00.50 דקות, אחרי שיאנית העולם נטלי קוגלין מארצות הברית (1:00.37 דקות) ולפני לורה מנאודו מצרפת (1:00.88 דקות). במשחה ל-200 מטר היא זכתה במדליית ארד בתוצאה של 2:12.72 דקות, אחרי המנצחות יאנה קלוצ'קובה מאוקראינה (2:11.14 דקות) ואמנדה בירד מארצות הברית (2:11.70 דקות).
באליפות העולם בשחייה שנערכה במונטריאול בשנת 2005 זכתה קובנטרי ב-4 מדליות, 2 זהב ו-2 כסף. 2 מדליות זהב בסגנון הגב במשחה ל-100 מטר בתוצאה של 1:00.24 דקות, לפני אניה בושולטה מגרמניה (1:00.84 דקות) וקוגלין מארצות הברית שיאנית העולם (1:00.88 דקות) וב-200 מטר בתוצאה של 2:08.52 דקות לפני מרגרט הולצר (2:09.94 דקות) ונאקאמורה (2:10.41 דקות). 2 מדליות כסף במשחי מעורב אישי ב-200 מטר בתוצאה של 2:11.13 דקות, אחרי קייטי הוף (2:10.41 דקות) ולפני לארה קארול מאוסטרליה (2:13.32 דקות) וב-400 מטר בתוצאה של 4:39.72 דקות, שוב אחרי הוף (4:36.07 דקות) ולפני קייטלין סאנדנו מארצות הברית (4:40.85 דקות.
באליפות הפאן פסיפיק בשחייה שנערכה בוויקטוריה, קנדה בשנת 2006 זכתה קובנטרי במדליית ארד במשחה ל-200 מטר מעורב אישי בתוצאה של 2:13.21 דקות, אחרי ויטני מאייר והוף מארצות הברית וכן במקום הרביעי במשחה ל-200 מטר גב בתוצאה של 2:12.34 דקות, אחרי נאקאמורה, הולצר וטאראמי איגאראשי מיפן.
באליפות העולם בשחייה שנערכה במלבורן בשנת 2007 זכתה קובנטרי ב-2 מדליות כסף במשחים ל-200 מטר גב בתוצאה של 2:07.54 דקות, אחרי הולצר (2:07.16 דקות) ולפני נאקאמורה (2:08.54 דקות). ובמשחה ל-200 מטר מעורב אישי בתוצאה של 2:10.76 דקות, אחרי הוף (2:10.13 דקות) וסטפני רייס מאוסטרליה (2:11.42 דקות).
במשחקי כל אפריקה שנערכו באלג'יר, אלג'יריה ביולי 2007 זכתה קובנטרי ב-10 מדליות (7 זהב, 3 כסף). מדליות זהב במשחים 50 מטר, 100 מטר ו-200 מטר גב. 50 מטר ו-800 מטר חופשי וכן 200 מטר ו-400 מטר מעורב אישי. מדליות כסף במשחים ל-100 מטר חזה ובמשחי שליחות 4x100 מעורב ו-4x200 מטר חופשי.

שבירת השיא העולמי הוותיק

ב-16 בפברואר 2008 קבעה קובנטרי את שיאה העולמי הראשון, במסגרת סבב תחרויות עולמי של גביע הפרס, בתחרות שנערכה בקולומביה, מיזורי. במשחה ל-200 מטר גב היא קבעה תוצאה של 2:06.39 דקות. השיא הוותיק בן ה-16 שנים וחצי היה שייך לקריסטינה אגרסגי מהונגריה, נקבע באוגוסט 1991 ועמד על 2:06.62 דקות.
באולימפיאדת בייג'ינג (2008) זכתה קובנטרי ב-4 מדליות. מדליית זהב במשחה ל-200 מטר גב כשהגנה על תוארה מהאולימפיאדה הקודמת, בשיא עולם חדש בתוצאה של 2:05.24 דקות (שיא העולם הנוכחי), שנייה סיימה שיאנית העולם הקודמת, הולצר מארצות הברית (2:06.23 דקות), ושלישית סיימה נאקאמורה (2:07.13 דקות). במשחה ל-100 מטר גב קבעה קובנטרי שיא עולם חדש בתוצאה של 58.77 שניות כבר בשלב חצי הגמר, אך בגמר היא לא הצליחה לממש את עליונותה וזכתה במדליית כסף בתוצאה של 59.19 שניות, אחרי קוגלין (58.96 שניות) ולפני הולצר (59.34 שניות). במשחה ל-200 מטר מעורב אישי היא זכתה במדליית כסף בתוצאה של 2:08.59 דקות שיפור לשיא העולם הקודם, אך ראשונה סיימה רייס בשיא עולם חדש 2:08.45 דקות ושלישית סיימה קוגלין (2:10.34 דקות). במשחה ל-400 מטר מעורב אישי היא זכתה במדליית כסף שלישית כשקבעה תוצאה טובה יותר משיא העולם 4:29.89 דקות, אך שוב ראשונה סיימה רייס בשיא עולם חדש 4:29.45 דקות ושלישית סיימה הוף, שיאנית העולם הקודמת (4:31.71 דקות).
באליפות העולם בשחייה שנערכה ברומא, איטליה בשנת 2009, סיימה קובנטרי במקום הראשון ב-200 מטר גב עם שיא עולם חדש, 2:04.81. מלבד הישג זה הייתה קובנטרי רחוקה משיאיה. היא סיימה במקום השני ב-400 מטר מעורב אישי בתוצאה 4:32.12 דקות. במשחה ל-200 מטר מעורב אישי סיימה רביעית בתוצאה של 2:08.94 דקות, המנצחת במשחה זה הייתה אריאנה קוקורס מארצות הברית שקבעה שיא עולם חדש בתוצאה של 2:06.15 דקות. נוסף לכך, היא סיימה במקום ה-8 במשחה ל-100 מטר גב בתוצאה של 59.74 שניות, בו החזיקה בשיא העולם, המנצחת ג'מה ספופורת' מבריטניה קבעה שיא עולם חדש (58.12 שניות).
באליפות העולם בשחייה שנערכה בשנגחאי, סין בשנת 2011 סיימה קובנטרי במקום תשיעי במשחה ל-200 מטר מעורב אישי בתוצאה של 2:12.21 דקות, במקום 13 במשחה ל-200 מטר גב בתוצאה של 2:09.33 דקות, בשלב המוקדמות היא קבעה תוצאה של 2:09.03 דקות ובמקום 14 במשחה ל-400 מטר מעורב אישי בתוצאה של 4:42.52 דקות.
באולימפיאדת לונדון (2012) סיימה קובנטרי במקום שישי במשחה ל-200 מטר גב בתוצאה של 2:08.18 דקות ולא הצליחה לזכות בפעם השלישית ברציפות ובמקום שישי במשחה ל-200 מטר מעורב אישי בתוצאה של 2:11.13 דקות, בשלב המוקדמות היא קבעה תוצאה של 2:10.51 דקות. נוסף לכך, היא סיימה במקום 14 במשחה ל-100 מטר גב בתוצאה של 1:00.39 דקות, בשלב המוקדמות היא קבעה תוצאה של 1:00.24 דקות. אחרי אולימפיאדת לונדון (2012) קובנטרי הודיע על פרישה.